Moord in reservaat: Jong ma was swangerMatthew en Karen Turner. (Foto: Facebook) ŉ Ma van Underberg in KwaZulu-Natal is dood en haar man ernstig beseer nadat hulle Dinsdag, ŉ dag ná Karen Turner se 33ste verjaardag, in die Hluleka-natuurreservaat in hulle chalet aangeval is. Karen was boonop drie maande swanger, het Ian Crouch, ‘n familielid, Woensdag gesê. Matthew Turner (34) is ernstig beseer en is steeds in die intensiewesorgeenheid van ŉ Pietermaritzburgse hospitaal. Crouch het gesê die egpaar en hulle seuntjie, Hayden, sou ŉ paar dae in die reservaat in die Oos-Kaap deurbring, voordat hulle verder sou reis na ŉ troue die naweek. Matthew is ŉ suiwelboer en Karen was ŉ onderwyseres by ŉ laerskool in Underberg. Hayden word aanstaande maand twee. “Hy is oukei, ek dink hy is te klein om heeltemal te besef wat gebeur het,” het Crouch gesê. Volgens hom het twee aanvallers die Turners se chalet in die reservaat omstreeks middernag binnegekom en hulle met skerp voorwerpe aangeval. Matthew Turner het die rowers glo probeer verwilder selfs nadat die paartjie aangeval is. Vriende van die Turners, wat in ŉ chalet langs hulle tuisgegaan het, het die beroering gehoor en ondersoek gaan instel. Hulle het op die chaos afgekom en die nooddienste en owerhede ontbied. In dié stadium lyk dit of die rowers met leë hande gevlug het. “Almal is platgeslaan. Ek het hom [Matthew] vandag in die hospitaal besoek en met hom gepraat. Hy weet wat [met Karen] gebeur het en hy is verpletter,” het Crouch gesê. Klein Hayden word deur familie versorg. Hy het ongedeerd van die aanval afgekom. Kapt. Dineo Koena, polisiewoordvoerder, het gesê daar was geen tekens van ŉ inbraak nie. Niemand is ook nog in verband met die voorval in hegtenis geneem nie. Die parlementêre portefeuljekomitee oor toerisme het in ŉ verklaring gesê hy het met skok kennis geneem van die wreedaardige aanval. “Die omstandighede rakende die aanval is nog onduidelik, maar die komiteevoorsitter, Supra Mahumapelo, doen ŉ beroep op wetstoepassingsagentskappe om die oortreder(s) spoedig aan te keer. Die voorval kom boonop kort nadat die komitee met die portefeuljekomitee oor polisie vergader het om die veiligheid van toeriste in Suid-Afrika te bespreek. “Te midde van toerismeweek is dít slegte nuus vir die komitee wat daarop fokus om toerisme in dorpies, townships en landelike gebiede te laat herleef. “Die komitee betuig ook sy medelye met die familie en vriende van Karen en Matthew Turner.”